Alueiden komitean lausunto aiheesta "Komission tiedonanto neuvostolle ja Euroopan parlamentille eLearning-toimintasuunnitelma Katse huomispäivän koulutukseen"

(2002/C 19/09)

ALUEIDEN KOMITEA, joka

ottaa huomioon komission tiedonannon neuvostolle ja Euroopan parlamentille aiheesta "eLearning-toimintasuunnitelma - Katse huomispäivän koulutukseen" KOM(2001) 172 lopullinen,

ottaa huomioon komission 19. huhtikuuta 2001 Euroopan yhteisön perustamissopimuksen 265 artiklan ensimmäisen kohdan mukaisesti tekemän päätöksen pyytää komitealta lausunto aiheesta,

ottaa huomioon työvaliokuntansa 12. kesäkuuta 2001 tekemän päätöksen antaa lausunnon valmistelu valiokunta 7:n "koulutus, ammattikoulutus, kulttuuri, nuoriso, urheilu, kansalaisten oikeudet" tehtäväksi,

ottaa huomioon valiokunta 7:n kesäkuun 29. päivänä 2001 hyväksymän lausuntoluonnoksen CdR 212/2001 rev., jonka esittelijä oli Irma Peiponen,

hyväksyi 19.-20. syyskuuta 2001 pitämässään 40. täysistunnossa (syyskuun 19. päivän kokouksessa) yksimielisesti seuraavan lausunnon.

Alueiden komitean kanta ja suositukset

1. Alueiden komitea pitää komission eLearning-toimintasuunnitelmaa tervetulleena ja tavoitteiltaan kunnianhimoisena. Tarvitaan ponnisteluja ja motivaatiota, että Eurooppa voi ottaa henkisen johtoaseman inhimillisten resurssien kehittämisessä. Alueiden komitea pitääkin tärkeänä kehittää kilpailukykyä kaikissa niissä toiminnoissa, jotka tukevat eEurooppa-toimintasuunnitelmaa. Keskeisiä työkaluja ovat eLearning ja elinikäinen oppiminen. eLearning-toimintasuunnitelman toimeenpanossa tulee korostaa jäsenvaltioiden vahvuuksia, jotta turvataan Euroopan kilpailukyky esimerkiksi digitaalitekniikan kehityksessä. Toimintasuunnitelma antaa mahdollisuuden hyödyntää unionin eri ohjelmia ja rahoitusta ja näin etsiä synergiaa. Komitea korostaa, ettei Eurooppa-neuvoston sopima avoin koordinointimenettely ole muuttanut perustamissopimuksen 149 ja 150 artiklaa eikä yhteisön rajoitettua toimivaltaa koulutusalalla näin ollen ole laajennettu.

2. Alueiden komitean asialistalla eLearning on tärkeällä sijalla. Komitea pitää tärkeänä, että paikallis- ja alueviranomaiset kytketään mukaan avoimen koordinaation kehittämiseen ja soveltamiseen, jotta niiden kokemukset ja palvelujen evaluoinnissa soveltamat menetelmät tulevat huomioon otetuiksi. Alueiden komitea on tyytyväinen, että sen asiantuntemusta paikallis- ja alueviranomaisten edustajana käytetään Euroopan tasolla avoimen koordinaation menetelmää kehitettäessä ja sovellettaessa. Näin luodaan kumppanuutta, jota tarvitaan hyvien tulosten saavuttamiseksi.

3. eLearning-toimintasuunnitelman kansallisessa toteutuksessa tulee jäsenvaltioiden subsidiariteettiperiaatteen ja toimivaltasuhteiden mukaan etsiä kumppanuutta alue- ja paikallisviranomaisten kanssa.

4. Monissa jäsenvaltioissa alue- ja paikallisviranomaisilla on suuret valtuudet opetus- ja koulutusasioissa. Ne

- tarjoavat opetusmultimediapalveluja, rakentavat infrastruktuuria ja toimittavat välineistöä.

- joillain alueilla perustavat kouluverkkoja ja vaihtavat tietoja.

- edistävät uudistuksellisia opetusmenetelmiä huomattavan työllistäjän ja palveluntarjoajan ominaisuudessa; viranomaisilla on ensi käden kokemusta uusien teknologioiden opetusohjelmiin liittämisen hallinnoinnista ja niitä voidaan pitää esimerkkeinä.

- edistävät paikallistasolla julkisten ja yksityisten tahojen yhteistyötä. Ne ovat keskeisessä asemassa tarvittavien perusrakenteiden ja palveluiden luomisessa ja antavat tukea yritysten perustamisessa.

- tyydyttävät tuottajien ja käyttäjien tarpeita vaarantamatta opetusmateriaalin sisältöä ja kulttuurista ja kielellistä monimuotoisuutta. Tämä on mahdollista toimimalla yhteistyössä kaikkien asiaankuuluvien toimijoiden kanssa: vanhemmat, oppilaat, työmarkkinaosapuolet, vähemmistöryhmät ja teollisuus.

- edistävät kaikkien tasapuolista pääsyä käyttämään uutta teknologiaa - mukaan lukien syrjäisillä alueilla tai muita heikommassa asemassa olevilla alueilla toimivat koulut - jotta kaikki voivat hyödyntää uutta teknologiaa ja kaikkia mahdollisia resursseja

- tuovat uuden tekniikan myös sairaalahoidossa tai kotonaan toipumassa olevien lasten ulottuville sekä erityiskoulutusta tarvitsevien oppilaiden ja sellaisten aikuisten ulottuville, jotka kaipaavat ammatillista perus- tai täydennyskoulutusta integroituakseen asianmukaisesti yhteiskuntaan.

5. Laadukkaan infrastruktuurin käyttöönotto vaatii runsaasti varoja. Ripeää aikataulua on sinänsä pidettävä hyvänä, mutta tavoitteiden realistisuus vaatii rakennerahastojen hyödyntämisen lisäksi muuta rahoitusta, mitä ei voi jättää ainoastaan alue- ja paikallisviranomaisten vastuulle. Alueiden komitea odottaa komissiolta esityksiä rahoitukseen. Voimavarojen uudelleen kohdentaminen ei saisi johtaa varsinaiseen opetukseen käytettävien resurssien vähentämiseen.

6. Laitteiden suunnittelijoilta ja valmistajilta tulee vaatia koneiden käyttäjäystävällisyyden lisäämistä. Tämä on erityisen tärkeää syrjäytymisuhan alaisia ryhmiä ajatellen. Lisäksi vammaisille ei saa muodostua esteitä eLearning-mahdollisuuksien hyödyntämiseen.

7. Nykyisen tekniikan lisäksi on kiinnitettävä huomio eri jakelukanavien hyödyntämiseen nykyistä paremman palvelutason saavuttamiseksi. Esimerkiksi digitaalitekniikan käyttöönotto tv-lähetyksissä voi tarjota uusia toteuttamisratkaisuja syrjäisille ja harvaan asutuille seuduille. Alueiden komitea pitää tärkeänä, että eLearning-toimintasuunnitelmaa toteutetaan alueellista tasa-arvoa edistäen.

8. Alueiden komitea on tyytyväinen komission tahtoon kehittää eLearning-indikaattoreita ja raportoida niin määrällisestä kuin laadullisesta edistymisestä. Indikaattoreiden tulee huomioida eri tilanteiden vaatima digitaalinen lukutaito. Alueiden komitea haluaa olla mukana kehittämässä koulutuksen indikaattoreita, niin kuin se on jo aikaisemmissakin lausunnoissaan todennut, ja muistuttaa tarpeesta kytkeä paikallis- ja alueviranomaiset mukaan niiden kehittämiseen.

9. eLearning-toimintasuunnitelman onnistumisen kannalta on tärkeää, että edistetään tiedon ja sen jakelukanavien riippumattomuutta. Opiskelijoilla, tiedonhakijoilla ja opetustyötä tekevillä tulee olla käytössään laajat tietovarannot. Siksi tulee luoda hajautettuja eri toimijoiden tietovarastojen verkostoja. Näiden sisällöltään korkealaatuisten tietovarastojen käytön tulee olla mahdollista eri jakelukanavien kautta. Alueiden komitea on tyytyväinen komission ehdotukseen liittää koulut tutkimusverkkoon.

10. Kouluissa eLearning avaa aivan uudenlaisen oppimisympäristön. Opettajan ja koulun roolit muuttuvat huomattavasti, mikä saattaa olla vaikeaakin kulttuurisesti. Hyviä kokemuksia on opetuksen eriyttämisestä virtuaalikouluihin ja -yliopistoihin. Verkko-opiskelua ja virtuaalista liikkuvuutta voidaan motivoida uusilla verkostoilla ja tapahtumilla. (esim. Eurean Schoolnet, Netd@ys).

11. Hyvien kokemusten vaihtoon tulee komission rakentaa kaikille avoin portaali.

12. eLearning on kuitenkin vain keino parempaan oppimiseen niin jatko-opinnoissa, työelämässä kuin kansalaisena yhteiskunnassa. EU:n painopistealueet (vieraat kielet, luonnontieteet, teknologia ja yhteiskunta sekä kulttuuri ja kansalaisuus) auttavat koulutuksen yleisten päämäärien saavuttamisessa ja sopivat eLearning-toimintasuunnitelmaan.

13. Uusi oppimisympäristö ei saa hävittää todellisuudentajua. Lasten ja nuorten sosiaalisesta, yksilöllisestä ja eettisestä kasvatuksesta on kannettava vastuu myös digiaikana. Internetin ja muun multimedian kautta saatuihin tietoihin on suhtauduttava yhtä kriittisesti, kuin perinteisiä kanavienkin kautta saatuihin tietoihin.

14. Kouluja ja oppijoita on rohkaistava mukaan uusiin oppimisyhteisöihin, sillä oppiminen on aina sosiaalinen prosessi. Kaukana toisistaan asuville opiskelijoille olisi myös antava mahdollisuus toistensa tapaamiseen. Erityisesti monikieliset eLearning-yhteisöt auttavat keskinäisen ymmärtämisen vahvistamista Euroopassa.

15. Muutos perinteisistä opetusmenetelmistä uuden teknologian täysimittaiseen hyödyntämiseen on suuri ja vaatii panostusta opettajien, ohjaajien ja kouluttajien koulutukseen sekä opettajan ja oppilaan vuorovaikutukseen. Näitä näkökohtia on painotettava riittävästi toimintasuunnitelman toteuttamisessa.

16. eLearning on osa elinikäistä oppimista. Kansalaisjärjestöt, ammattijärjestöt, erilaiset aikuiskoulutukseen erikoistuneet opetuslaitokset voivat tarjota kullekin oppijalle määrällisesti ja laadullisesti sopivaa opetusta. Kansalaisten tarpeet ovat erilaisia. Syrjäytymisvaarassa olevalle digitaalinen lukutaito on keino parantaa työelämävalmiuksia ja kansalaisaktiivisuutta.

17. Jotta eLearning-ympäristön luominen onnistuu, on kiinnitettävä erityistä huomiota sisältötuotantoon ja oppimisen laatuun, koulutuksen humaaneja päämääriä ja ihmisten keskinäistä kanssakäymistä unohtamatta. Alueiden komitean mielestä on käynnistettävä laaja teollisiin- ja tekijänoikeuksiin sekä materiaalin laatijoiden palkkioehtoihin liittyvä keskustelu.

18. Oppimateriaalit ovat kulttuurisidonnaisia. Kulttuurisen monimuotoisuuden säilyttämiseksi on komission tuettava pienten kielialueiden sisältötuotantoa, sillä pienille käyttäjämäärille ei ole taloudellisesti kannattavaa tuottaa monipuolista digimateriaalia. Kulttuurisen ja kielellisen monimuotoisuuden tulee olla yksi osa indikaattoreita.

19. Sisältötuotannon tulee saada rahoitusta rakennerahastoista sekä koulutus- ja kulttuuriohjelmista, ja edellytyksenä on tällöin open source -periaatteen toteutuminen. Kunnianhimoinen aikataulu vaatii kuitenkin lisäpanostusta myös unionilta. Alueiden komitea odottaa komission aloitetta lisärahoituksesta.

20. Työelämävalmiuksien saavuttaminen on yksi koulutuksen keskeisistä tavoitteista. Tämän saavuttaminen vaatii koulutuksen ja yritysten kumppanuutta, sillä vaadittavat taidot muuttuvat nopeasti osaamiseen perustuvassa uudessa taloudessa. Alueiden komitea on monesti painottanut koulutuksen merkitystä yrittäjyyden yhteiskunnassa. Paikallis- ja alueviranomaiset ovat lenkki tässä kumppanuudessa. Hyöty yhteistyöstä on molemminpuolinen: alue menestyy, kun sen kansalaiset sijoittuvat työelämään laadukkaan koulutuksen turvin; yritykset hyötyvät, kun ne saavat oikeita taitoja omaavia työntekijöitä. Kumppanuuden ei pidä merkitä koulutuksen kaupallistumista. Kumppanuus toimii hyvin myös elinikäisen oppimisen osalta. Alue- ja paikallisviranomaiset voivat rohkaista pienyrityksiä mukaan etsimään innovatiivisesti uusia mahdollisuuksia.

21. Alueiden komitea haluaa korostaa myös kansalais- ja ammattijärjestöjen mukaan saamista tähän yksityisen ja julkisen väliseen kumppanuuteen. Monissa jäsenmaissa paikallistason toimijoilla onkin päärooli eLearning-tavoitteiden toteutuksessa. Kuitenkin eri toimijat on saatava yhteen keskustelemaan tavoitteista ja niiden toteutuksesta.

22. Alueiden komitea pitää tärkeänä eLearning-hankkeen ulottamista myös oppilaitosverkoston ulkopuolelle, kuten kirjastoihin, museoihin, liikunta- ja harrastuskeskuksiin. Oleellista on, että toiminta viedään sinne, missä ihmiset ovat. Tässäkin alue- ja paikallisviranomaisilla on keskeinen rooli.

23. Alueiden komitea on huolissaan eLearning-toimintaohjelman toteutumismahdollisuuksista hakijamaissa. On huolehdittava, että myös niissä infrastruktuuri on riittävä ja että digitaalinen lukutaito on kaikkien ulottuvilla.

Bryssel 19. syyskuuta 2001.

Alueiden komitean

puheenjohtaja

Jos Chabert